Kaupunginvaltuutettu Riikka Moilanen (kesk) myöntää käyttäneensä sanaa ajattelemattomasti.

Oulun kaupunginvaltuuston jäsen, vuosina 2003-2007 keskustan kansanedustajana toiminut Riikka Moilanen (kesk) on herättänyt pahennusta puheillaan. VESA RANTA / KL

Oulun kaupunginvaltuuston jäsen, vuosina 2003-2007 keskustan kansanedustajana toiminut Riikka Moilanen (kesk) on herättänyt pahennusta maanantaina kaupunginvaltuuston kokouksessa käyttämänsä puheenvuoron takia.

Oulun kaupunginvaltuuston toinen varapuheenjohtaja Sebastian Tynkkynen (ps) julkaisi omalla Facebook-sivullaan videoklipin, jossa Moilanen käyttää syrjäytyneistä nimitystä " ihmisroska " .

- Tässä on käyty keskustelua kivetyksen likaisuudesta ja muusta roskaamisesta, mutta mitä Oulun kaupunki aikoo tehdä sille ihmisroskalle, jota siellä on yllättävän paljon. Tarkoitan niitä vähäosaisia ihmisiä, jotka käyttävät ammattimaisesti alkoholia, huumeita, päihteitä ja ovat ottaneet Isokadun nyt kodikseen, Moilanen sanoi.

- Olen huolissani niistä ihmisistä, mutta olen huolissani myös oululaisista. Tämä on ihan selkeä turvallisuusriski. Toisaalta myös Oulun kaupunki haluaa olla matkailun vetovoimainen kaupunki. Se on myös elinkeinoelämälle suuri riski, Moilanen jatkoi.

Sebastian Tynkkynen pyysi puheenvuoroa kommentoidakseen Moilasen puheita.

- Täytyy sanoa, että olen hyvin pettynyt siihen, miten täällä keskustellaan. Tässä kaupungissa ei ole ihmisroskaa. Ei ole. Tässä kaupungissa on ihmisiä, joilla on ongelmia. Meidän ei tule kysyä kaupungilta, mitä kaupunki tekee, ettei täällä olisi ihmisroskaa. Meidän tulisi kysyä poliitikoilta, mitä poliitikot tekevät, että ihmiset eivät syrjäydy ja ajaudu ulos tästä yhteiskunnasta, Tynkkynen sanoi.

Tynkkynen on kommentoinut asiaa myös Facebook-sivullaan.

- Tämä on aivan uskomatonta. Kuuntelin todella epäuskoisena, kun keskustan valtuutettu kutsuu syrjäytyneitä ihmisiä ihmisroskaksi. Moniongelmaisten ihmisten ihmisarvoa ei saa tyhjentää tällä tavalla. Jokainen ihminen on arvokas.

Tynkkynen kommentoi asiaa illalla myös Iltalehdelle.

- Se löi ällikällä, miten tällaisia puheita voi olla valtuustossa. Ihmisten toimintaa ja motiiveja voi kritisoida, mutta itse ihmiseen ei saisi koskaan mennä, eikä ainakaan ihmisarvoon. Tietynlainen välinpitämättömyys paistaa kommentista läpi.

Vahingossa ja ajattelemattomasti

Iltalehti tavoitti Riikka Moilasen maanantai-iltana kommentoimaan asiaa valtuuston kokouksen ollessa vielä kesken.

- Käytin sitä sanaa, koska aiemmin oli käyty keskustelua roskaamisesta ja katujen epäsiisteydestä. Käytin sanaa kerran vahingossa ja ajattelemattomasti, mutta jatkoin kyllä, että olen huolissani niistä ihmisistä, jotka ovat ottaneet Isokadun asumispaikaksi ja käyttävät runsaasti alkoholia ja huumeita. Tarkoitin sitä, että onko katu oikea paikka asua, hän sanoo.

Moilanen huomauttaa myös pyytäneensä kokouksessa myöhemmin anteeksi käyttämäänsä ilmaisua.

- Pyysin anteeksi puheenvuoroani.

Moilanen on Pihlajalinna Oulun toimitusjohtaja, mikä oli mainittu myös Sebastian Tynkkysen Facebookissa julkaisemalla videolla.

Moilanen muistuttaa, että hän ei esiintynyt kokouksessa työnantajansa edustajana.

- Olen esittänyt puheenvuoroni yksityisenä valtuutettuna. Työnantajallani ei ole mitään tekemistä asian kanssa, Moilanen painottaa.

Pihlajalinna on kommentoinut asiaa Twitterissä vastauksensa Sebastian Tynkkyselle, joka kysyi, ovatko Moilasen puheet Pihlajalinnan arvojen mukaisia.

- Riikka Moilasen puhe ei vastaa mitenkään Pihlajalinnan arvoja tai niiden mukaista toimintaa, kuului Pihlajalinnan vastaus.

Tynkkysen kommentit täydennetty 10.9 kello 19:50.